#### ΠΑΝΕΠΙΣΤΗΜΙΟ ΘΕΣΣΑΛΙΑΣ

####  ΠΡΟΚΗΡΥΞΗ

 **πλήρωσης θέσεων καθηγητών**

**ΣΧΟΛΗ ΟΙΚΟΝΟΜΙΚΩΝ ΚΑΙ ΔΙΟΙΚΗΤΙΚΩΝ ΕΠΙΣΤΗΜΩΝ**

**ΤΜΗΜΑ ΔΙΟΙΚΗΣΗΣ ΕΠΙΧΕΙΡΗΣΕΩΝ,** Γαιόπολις (Περ/κή οδός Λάρισας-Τρικάλων), 41500 Λάρισα, τηλ. 2410684235-237, e-mail: g-de@uth.gr, Αρμόδιοι: Ταρνανάς Βασίλειος, Βολιώτη Όλγα.

 **1.Μία (1) θέση καθηγητή στη βαθμίδα του Αναπληρωτή Καθηγητή, με γνωστικό αντικείμενο «Χρονοπρογραμματισμός χαρτοφυλακίου έργων με χρήση ευφυών μεθόδων», (Αρ. πρ. 8199/20ΓΠ1/29-04-2020, ΦΕΚ 1113/17-07-2020/τ.Γ’, ΑΔΑ: 6Ξ70469Β7Ξ-ΣΣ4)**

 **Κωδικός Ανάρτησης «ΑΠΕΛΛΑ»: APP17291.**

**Περιγραφή θέσης:** «Το γνωστικό αντικείμενο “Χρονοπρογραμματισμός Χαρτοφυλακίου Έργων με χρήση Ευφυών Μεθόδων” καλύπτει το γνωστικό επιστημονικό πεδίο του Χρονικού Προγραμματισμού ενός Χαρτοφυλακίου Έργων που είναι μια υποπεριοχή της Διαχείρισης Έργων. Οι σύγχρονες μέθοδοι που εφαρμόζονται για την επίλυση των προβλημάτων του Χρονικού Προγραμματισμού ενός Χαρτοφυλακίου Έργων αποτελούνται κυρίως από ευφυείς μεθόδους και κατασκευές όπως οι ευρετικοί αλγόριθμοι, τα νευρωνικά δίκτυα και γενικότερα οι αλγόριθμοι μηχανικής μάθησης.

Ειδικότερα, το εν λόγω γνωστικό αντικείμενο περιλαμβάνει τα επιμέρους επιστημονικά πεδία:

(α) το χρονοπρογραμματισμό των χαρτοφυλακίων έργων με βάση τους χρονικούς περιορισμούς και τη διαθεσιμότητα διαμοιραζόμενων πόρων (resources) ,

(β) τη χρήση ευφυών τεχνικών, μεθόδων και αλγορίθμων όπως οι ευρετικοί αλγόριθμοι, τα νευρωνικά δίκτυα και οι αλγόριθμοι μηχανικής μάθησης για την επίλυση ερευνητικών προβλημάτων χρονοπρογραμματισμού έργων ή συνδυαστικών προβλημάτων που έχουν ανάλογα με το χρονοπρογραμματισμό χαρακτηριστικά».

**ΣΧΟΛΗ ΤΕΧΝΟΛΟΓΙΑΣ**

**ΤΜΗΜΑ ΔΑΣΟΛΟΓΙΑΣ, ΕΠΙΣΤΗΜΩΝ ΞΥΛΟΥ ΚΑΙ ΣΧΕΔΙΑΣΜΟΥ,** Β. Γρίβα 11, ΤΚ 43100 Καρδίτσα, τηλ.

2441064730, e-mail: fwsd@uth.gr, Αρμόδια κα Κλήμου Πολυξένη.

 **2.Μία (1) θέση καθηγητή στη βαθμίδα του Καθηγητή πρώτης βαθμίδας, με γνωστικό αντικείμενο «Ανάπτυξη Ευφυών Πληροφοριακών Συστημάτων και Εφαρμογές στον κλάδο Ξύλου-Επίπλου», (Αρ. πρ. 8796/20ΓΠ1/12-05-2020, ΦΕΚ 1113/17-07-2020/τ.Γ’, ΑΔΑ:** **6ΜΥΓ469Β7Ξ-ΘΑΛ**)

 **Κωδικός Ανάρτησης «ΑΠΕΛΛΑ»: APP17292.**

**Περιγραφή θέσης:** «Το γνωστικό αντικείμενο «Ανάπτυξη Ευφυών Πληροφοριακών Συστημάτων και Εφαρμογές στον κλάδο Ξύλου-Επίπλου» καλύπτει μεθοδολογίες και προσεγγίσεις ανάπτυξης συστημάτων λογισμικού που διαθέτουν δυνατότητα προσαρμοστικής λειτουργίας ανάλογα με μεταβαλλόμενες απαιτήσεις και επικεντρώνονται σε επίλυση προβλημάτων στον κλάδο Ξύλου-Επίπλου.

Τα Πληροφοριακά Συστήματα αναφέρονται σε συστήματα λογισμικού που υποστηρίζουν ευρύ φάσμα λειτουργιών σε οργανισμούς και επιχειρήσεις, και βοηθούν στη λήψη επιχειρηματικών αποφάσεων. Εκτός των άλλων περιλαμβάνουν εφαρμογές διαχείρισης πελατών και επιχειρηματικών πόρων, καθώς και επιχειρησιακά εργαλεία ελέγχου, παρακολούθησης και συντονισμού των εργασιών μιας επιχείρησης/οργανισμού.

Η συσσώρευση αυξανόμενου όγκου πληροφορίας, οι συνεχείς και πολλές φορές απρόβλεπτες αλλαγές του περιβάλλοντος λειτουργίας, οι συνεχώς αυξανόµενες απαιτήσεις και διαφορετικές ανάγκες των χρηστών, αλλά και πλήθος άλλων παραγόντων διαφορετικών µεταξύ τους και ξεχωριστών για κάθε τοµέα εφαρµογής, καθιστούν αναγκαία τη δυνατότητα προσαρµογής των Πληροφοριακών Συστηµάτων στις νέες συνθήκες λειτουργίας και στις νέες ανάγκες που προκύπτουν. Είναι δηλαδή αναγκαία η ανάπτυξη υπολογιστικών συστηµάτων µε ευφυή συμπεριφορά, η οποία εκτός των άλλων θα περιλαμβάνει αποκεντρικοποιημένο έλεγχο, προσαρμοστικότητα, και αυτο-οργάνωση.

Στον κλάδο Ξύλου-Επίπλου ειδικότερα είναι αναγκαία η κάλυψη των απαιτήσεων που προκύπτουν από την ιχνηλάτηση του ξύλου και άλλων πρώτων υλών μέχρι την υποστήριξη της επεξεργασίας και παραγωγής επίπλων ως τελικά προϊόντα με χρήση προηγμένων τεχνολογιών στο πλαίσιο της Βιομηχανικής Επανάστασης 4.0**».**

**ΣΧΟΛΗ ΑΝΘΡΩΠΙΣΤΙΚΩΝ ΚΑΙ ΚΟΙΝΩΝΙΚΩΝ ΕΠΙΣΤΗΜΩΝ**

**ΠΑΙΔΑΓΩΓΙΚΟ ΤΜΗΜΑ ΠΡΟΣΧΟΛΙΚΗΣ ΕΚΠΑΙΔΕΥΣΗΣ** ,Αργοναυτών & Φιλελλήνων, 38221, Βόλος, e-mail: g-ece@uth.gr, Πληροφορίες: Σουμπενιώτη Βασιλική, τηλ. 2421074898, FAX:2421074753.

 **3.Μια (1) θέση καθηγητή στη βαθμίδα του Καθηγητή πρώτης βαθμίδας, με γνωστικό αντικείμενο «Μουσική Παιδαγωγική» (Αρ. Πρωτ.: 9047/20/ΓΠ/15-05-2020, ΦΕΚ 1149/21-07-2020/τ.Γ΄, ΑΔΑ: ΨΥΒΛ469Β7Ξ-Φ4Χ)**

**Κωδικός Ανάρτησης «ΑΠΕΛΛΑ»: APP17387.**

**Περιγραφή Θέσης:** «Πυρήνας του γνωστικού αντικειμένου ‘Μουσική Παιδαγωγική’ είναι η επιστημονική διερεύνηση πτυχών της μάθησης και της διδασκαλίας της μουσικής. Η διερεύνηση αυτή περιλαμβάνει, μεταξύ άλλων, πολιτικο-φιλοσοφικές, κοινωνικο-πολιτισμικές και κοινωνιολογικές προσεγγίσεις του ρόλου του αυτοσχεδιασμού και της σύνθεσης στη δημιουργική μουσική εκπαίδευση. Περιλαμβάνει επίσης την έρευνα και μελέτη των δημιουργικών μουσικών πρακτικών των παιδιών, και την ανάπτυξη δημιουργικών και κριτικών προσεγγίσεων της μεθοδολογίας της διδασκαλίας, με στόχο την προετοιµασία φοιτητών/τριών - µελλοντικών εκπαιδευτικών για τη διδασκαλία της µουσικής σε εκπαιδευτικά περιβάλλοντα που εστιάζουν τόσο σε τυπικές (formal) όσο και σε μη-τυπικές (non-formal) διαδικασίες μάθησης».

 Η προθεσμία υποβολής υποψηφιοτήτων και δικαιολογητικών λήγει στις **28-09-2020.**

Καλούνται οι ενδιαφερόμενοι να υποβάλουν ηλεκτρονικά την αίτηση υποψηφιότητας μέσω του ηλεκτρονικού συστήματος ΑΠΕΛΛΑ (http://apella.minedu.gov.gr) μέσα σε αποκλειστική προθεσμία δύο (2) μηνών, από την ημερομηνία του εγγράφου της ανακοίνωσης της δημοσίευσης της Προκήρυξης αυτής στον Ημερήσιο Τύπο, μαζί με όλα τα αναγκαία για την κρίση δικαιολογητικά.

 **Μαζί με την αίτηση πρέπει να υποβάλουν:**

1. Αντίγραφο δελτίου αστυνομικής ταυτότητας ή διαβατηρίου.
2. Αντίγραφο των πτυχίων και των τίτλων σπουδών τους. Αν οι τίτλοι σπουδών έχουν χορηγηθεί από Α.Ε.Ι. εξωτερικού θα πρέπει να υποβληθούν και οι σχετικές βεβαιώσεις ισοτιμίας από τον ΔΟΑΤΑΠ ή αντίγραφο της αίτησης για αναγνώριση της ισοτιμίας.
3. Βιογραφικό σημείωμα.
4. Αναλυτικό Υπόμνημα για τα υποβαλλόμενα πρωτότυπα επιστημονικά δημοσιεύματα.
5. Διδακτορική Διατριβή και άλλα επιστημονικά δημοσιεύματα.
* Η ως άνω αίτηση υποψηφιότητας και τα απαιτούμενα δικαιολογητικά υποβάλλονται αποκλειστικά και μόνο ηλεκτρονικά στο πληροφοριακό σύστημα ΑΠΕΛΛΑ. Η μη υποβολή της κατά τα ανωτέρω αίτησης εντός της ταχθείσης από την προκήρυξη προθεσμίας συνιστά λόγο απαραδέκτου της αίτησης.

Ο υποψήφιος που θα επιλεγεί για τη συγκεκριμένη θέση υποχρεούται να καταθέσει:

* Πιστοποίηση Υγείας για διορισμό, με προσκόμιση σχετικών ιατρικών πιστοποιητικών κατόπιν παραπεμπτικού εγγράφου της υπηρεσίας του Πανεπιστημίου που θα προβεί στην έκδοση της τελικής πράξης διορισμού.
* Το πιστοποιητικό γέννησης θα αναζητηθεί αυτεπαγγέλτως από την υπηρεσία που θα προβεί στην έκδοση της τελικής πράξης διορισμού. Προκειμένου για πολίτες κρατών-μελών της Ευρωπαϊκής Ένωσης, υποβάλλεται πιστοποιητικό της αρμόδιας αρχής του κράτους την ιθαγένεια του οποίου έχει ο υποψήφιος.
* Το αντίγραφο Ποινικού Μητρώου δικαστικής χρήσης και το πιστοποιητικό στρατολογικής κατάστασης τύπου Α΄ θα αναζητηθούν αυτεπαγγέλτως από την υπηρεσία που θα προβεί στην έκδοση της τελικής πράξης διορισμού.

 Με Υπεύθυνη Δήλωση του Ν. 1599/1986, οι υποψήφιοι δεσμεύονται ότι θα έχουν εκπληρώσει τις στρατιωτικές τους υποχρεώσεις ή θα έχουν απαλλαγεί νόμιμα από αυτές πριν την έκδοση της Πρυτανικής Πράξης διορισμού τους. Το κώλυμα της μη εκπλήρωσης των στρατιωτικών υποχρεώσεων δεν ισχύει για πολίτες κράτους-μέλους της Ευρωπαϊκής Ένωσης, στο οποίο δεν προβλέπεται όμοιο κώλυμα διορισμού.

 Οι ανωτέρω πολίτες οφείλουν να υποβάλουν, εκτός των πιο πάνω δικαιολογητικών και πτυχίο ή μεταπτυχιακό τίτλο σπουδών Ελληνικού A.E.I., ή απολυτήριο Ελληνικού Λυκείου ή εξαταξίου Γυμνασίου ή πιστοποιητικό ελληνομάθειας Γ1΄ επιπέδου από το Κέντρο Ελληνικής Γλώσσας, από το οποίο θα αποδεικνύεται η πλήρης γνώση και άνετη χρήση της Ελληνικής γλώσσας.

Η προκαλούμενη δαπάνη της οποίας το ύψος δεν μπορεί να προσδιοριστεί θα βαρύνει τον προϋπολογισμό του Υπουργείου Παιδείας, Έρευνας και Θρησκευμάτων (ειδ. Φορέα 19-250 ΚΑΕ 0251).

  Ο ΠΡΥΤΑΝΗΣ

 Καθηγητής ΖΗΣΗΣ ΜΑΜΟΥΡΗΣ